Frivillige på haustdugnad - 20. oktober 201

Forrige onsdag hadde vi ny dugnad i uteområdet ved Valldal sjuke- og omsorgsbustad. Vi vart ein gjeng på 8 frå Lions, Bygdekvinnelaget, Helselaget og Pårørandeforeninga. I det fine haustveret rydda vi vekk krukker og visna blomster, planta løkar av ulikt slag, ordna jordbærpyramiden og urtekrukka. Dessutan sette vi krukker og utstyr under tak og rydda og kosta på uteplassen.

Det er no eitt år sidan vi starta med Prosjekt Sansehage, og vi satsa i første omgang på å gjere det trivelegare både ved inngangspartia og på uteplassen bak i hagen. Vi ordna blomster både i krukker, bed og pyramide,  urtekasse , bærbuskar, jordbærpyramide og tomatplante med masse tomatar! 

Marit Øvrevoll retta stor takk for arbeidet som var gjort, og meinte at uteplassen var meir brukt denne sommaren og hausten. Det er vi glade for! 

Neste år skal vi jobbe vidare med planane for Sansehage,  m.a. må vi få opp eit fint gjerde  og  kanskje ein paviljong.

Vi vil takke lag, bedrifter og  personar for pengestøtte, rabattar, jordbærplantar og dugnadsinnsats.  Takk også til dei som vatna og stelte i hagen heile sommaren ! Det gjekk bra!

Hjartesukk til slutt! - ikkje legg ned Frivilligsentralen !

Frivilligsentralen er nemleg viktig når fleire lag og organisasjonar skal få til noko i lag, og vi hadde ikkje kome så langt utan at Bjørg var sekretær i gruppa. Både Helselaget og Bygdekvinnelaget har tidlegare vore i kontakt med kommunen for å få til ein Sansehage, men arbeidet har berre stoppa opp. 

På Frivilligsentralen har vi fått hjelp til søknader og brev, kvar vi må henvende oss  i kommunebyråkratiet, info om korleis det er gjort i andre kommunar, innkalling til dugnad kan bli sendt til medlemar i alle laga m.m.

Store organisasjonar som korps og idrettslag greier seg godt sjølve, men mindre lag som ofte arbeider for å skape trivsel og aktivitet for andre grupper treng ofte hjelp  eller eit puff for å sette i gang. 

Staten ser på Frivilligsentralene som svært viktige i framtida og aukar tilskotet til kommunane til 357000 kr pr sentral. Då er det urimeleg at Norddal skal legge ned, og vi håper at kommunestyret ser at arbeidet er viktig for svært mange.  


Helsing Judith G. Krogh

Leiar for  Prosjekt Sansehage 